CELEX: 52018PC0750
Language: lt
Date: 2018-11-20
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2009/791/EB, leidžiantis Vokietijai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių nuostatų

EUROPOS KOMISIJA
            Briuselis, 2018 11 20
            COM(2018) 750 final
            2018/0388(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Sprendimas 2009/791/EB, leidžiantis Vokietijai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių nuostatų
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva
                  1
               ) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Vokietijos Federacinė Respublika (toliau – Vokietija) raštu (jį Komisija užregistravo 2018 m. rugsėjo 10 d.) paprašė leisti toliau taikyti priemonę, kuria nukrypstama nuo PVM direktyvos 168 ir 168a straipsnių, kad galėtų nesuteikti teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos jo arba jo darbuotojų asmeniniams tikslams ar, iš esmės, ne verslo tikslams arba neekonominei veiklai. Prie prašymo buvo pridėta šios priemonės taikymo ataskaita, kaip reikalaujama 2009 m. spalio 20 d. Tarybos sprendimo 2009/791/EB
                  2
                su pakeitimais, padarytais 2015 m. gruodžio 10 d. Tarybos įgyvendinimo sprendimu (ES) 2015/2428
                  3
               , 2 straipsnyje. 
            
            
               Vadovaudamasi PVM direktyvos 395 straipsnio 2 dalimi, 2018 m. rugsėjo 14 d. raštu Komisija pranešė kitoms valstybėms narėms apie Vokietijos prašymą. 2018 m. rugsėjo 17 d. raštu Komisija pranešė Vokietijai turinti visą informaciją, kuri yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 168 straipsnyje nustatyta, kad apmokestinamasis asmuo turi teisę atskaityti PVM, mokėtiną už savo apmokestinamiesiems sandoriams įsigytas prekes ir gautas paslaugas. PVM direktyvos 168a straipsnio 1 dalyje nustatyta, kad išlaidų, susijusių su nekilnojamuoju turtu, kuris yra apmokestinamojo asmens veiklai skirto turto dalis ir kuris yra naudojamas ir verslo, ir ne verslo tikslams, atveju PVM atskaitomas tik už tą turto naudojimo dalį, kuri susijusi su apmokestinamojo asmens verslo tikslais. Pagal PVM direktyvos 168a straipsnio 2 dalį valstybės narės taip pat gali taikyti šią taisyklę išlaidoms, susijusioms su kitomis jų nurodytomis prekėmis, kurios yra veiklai skirto turto dalis. 
               
               
                  Pagal PVM direktyvos 395 straipsnį valstybės narės, siekdamos supaprastinti PVM surinkimo procedūrą arba užkirsti kelią tam tikrų formų mokesčių slėpimui ar vengimui, gali taikyti priemones, kuriomis nukrypstama nuo PVM direktyvos nuostatų, jeigu tas priemones patvirtino Taryba.
               
               
                  Vokietija paprašė leisti toliau taikyti nukrypti leidžiančią priemonę, kuria leidžiama visiškai nesuteikti teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos asmeniniams arba ne verslo tikslams, įskaitant neekonominę veiklą.
               
               
                  2000 m. vasario 28 d. Tarybos sprendimu 2000/186/EB
                     4
                   šią nukrypti leidžiančią priemonę Vokietijai iš pradžių leista taikyti iki 2002 m. gruodžio 31 d., 2003 m. gegužės 13 d. Tarybos sprendimu 2003/354/EB
                     5
                   ją vėl leista taikyti iki 2004 m. birželio 30 d., 2004 m. lapkričio 19 d. Tarybos sprendimu 2004/817/EB
                     6
                   – iki 2009 m. gruodžio 31 d., o 2009 m. spalio 20 d. Tarybos sprendimu 2009/791/EB – iki 2012 m. gruodžio 31 d. Pastarasis terminas 2012 m. lapkričio 13 d. Tarybos įgyvendinimo sprendimu 2012/705/ES
                     7
                   buvo pratęstas iki 2015 m. gruodžio 31 d. ir 2015 m. gruodžio 10 d. Tarybos įgyvendinimo sprendimu (ES) 2015/2428
                     8
                   – iki 2018 m. gruodžio 31 d. 
               
               
                  Šiuo prašymu Vokietija pranešė Komisijai, kad taikoma nukrypti leidžianti priemonė pasitvirtino esanti labai veiksminga ir dėl jos PVM surinkimas pasidarė daug paprastesnis. Ji taip pat padeda užkirsti kelią mokesčių slėpimui ir vengimui.
               
               
                  Prašomas minimalus ne mažesnis kaip 10 % prekių naudojimas verslo tikslams, kad būtų galima atskaityti pirkimo PVM, yra palyginti nedidelis. Todėl, Vokietijos teigimu, šios priemonės galiojimo pratęsimas turės tik nedidelį poveikį bendrai PVM pajamų, surenkamų galutiniame vartojimo etape, sumai, taigi nedaro neigiamos įtakos Sąjungos PVM nuosaviems ištekliams.
               
               
                  Vokietijos teigimu, priemone sumažinama mokesčių mokėtojams ir mokesčių administratoriui tenkanti administracinė našta, nes nereikia stebėti ir koreguoti tokių prekių naudojimo verslo ir ne verslo tikslams santykio, taigi nereikia ir registruoti šių pokyčių. 10 % riba taip pat atitinka Vokietijos pajamų mokesčio teisės akto, kuriame nustatyta, kad veiklai skirtu turtu gali būti laikomos tik ne mažiau kaip 10 % verslo tikslams naudojamos prekės, nuostatas.
               
            
            
               Nukrypti leidžiančias nuostatas paprastai leidžiama taikyti ribotą laiką, kad būtų galima įvertinti, ar speciali priemonė yra tinkama ir veiksminga. Remdamasi Vokietijos pateikta informacija, Komisija daro išvadą, kad naudojimo verslo ir ne verslo tikslams padalijimas į 10 % ir 90 % vis dar yra tinkamas pagrindas siekiant atskirti sandorius, su kuriais susijęs naudojimas verslo tikslams gali būti laikomas nereikšmingu.  
            
            
               Todėl aptariama specialia priemone sudaromos geresnės sąlygos ir mokesčių administratoriui, ir įmonėms, kadangi nebereikia stebėti, kaip toliau naudojamos prekės ir paslaugos, kurias įsigyjant nesuteikta teisė į atskaitą, visų pirma siejant su galimu naudojimo asmeniniams tikslams apmokestinimu pagal PVM direktyvos 16 ar 26 straipsnį arba atskaitos tikslinimais, kurių reikalaujama pagal tos direktyvos 184–192 straipsnius. Todėl tikslinga pratęsti nukrypti leidžiančios priemonės taikymo laikotarpį.
            
            
               Tačiau pratęstas taikymo laikotarpis turėtų būti ribotas, kad būtų galima įvertinti, ar nepasikeitė aplinkybės, kuriomis pagrįsta nukrypti leidžianti nuostata. Todėl nukrypti leidžiančios priemonės taikymo laikotarpį siūloma pratęsti iki 2021 m. pabaigos ir paprašyti Vokietijos iki 2021 m. kovo 31 d. kartu su prašymu pratęsti priemonės taikymo laikotarpį pateikti ataskaitą, į kurią būtų įtraukta taikomos padalijimo į naudojimą verslo ir ne verslo tikslams normos, kuria remiantis nesuteikiama teisė į atskaitą, peržiūra, jeigu būtų numatyta priemonę taikyti ir po 2021 m. 
            
            
               •Suderinamumas su toje pačioje politikos srityje galiojančiomis nuostatomis
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama apmokestinamųjų asmenų teisė į atskaitą.
            
            
               
                  Nepaisant ankstesnių iniciatyvų nustatyti taisykles, kokių rūšių išlaidoms gali būti taikomas teisės atskaityti PVM apribojimas
                     9
                  , tokia nukrypti leidžianti nuostata yra tinkama, kol šios taisyklės bus suderintos ES lygmeniu.
               
            
         
         
            
               
                  Taigi siūloma priemonė atitinka galiojančias PVM direktyvos nuostatas. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio. 
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM nuostatų galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Vokietijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo siekiama supaprastinti PVM surinkimo procedūrą leidžiant Vokietijai toliau taikyti nukrypti leidžiančią priemonę, kuria leidžiama visiškai nesuteikti teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos asmeniniams arba ne verslo tikslams, įskaitant neekonominę veiklą. Ši priemonė pasitvirtino esanti tinkama ir veiksminga. 
               
               
                  Vokietijos teigimu, šios priemonės galiojimo pratęsimas neturės neigiamo poveikio bendrai PVM pajamų, surenkamų galutiniame vartojimo etape, sumai, todėl nedaro neigiamos įtakos Sąjungos PVM nuosaviems ištekliams.
               
            
         
         
            
               4.POVEIKIS BIUDŽETUI
            
            
               Pasiūlymas neturės neigiamos įtakos Sąjungos nuosaviems ištekliams iš PVM.
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Pasiūlymo galiojimas yra riboto laikotarpio, į pasiūlymą įtraukta peržiūros nuostata.
            
            
               2018/0388 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Sprendimas 2009/791/EB, leidžiantis Vokietijai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių nuostatų
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  10
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 168 ir 168a straipsniuose reglamentuojama apmokestinamųjų asmenų teisė atskaityti pridėtinės vertės mokestį (PVM), mokėtiną už jų apmokestinamiesiems sandoriams patiektas prekes ir suteiktas paslaugas. Vokietijai buvo leista nustatyti nukrypti leidžiančią priemonę, kuria siekiama nesuteikti teisės atskaityti PVM už prekes ir paslaugas, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai; 
            
            
               (2)iš pradžių Tarybos sprendimu 2000/186/EB
                  11
                Vokietijai buvo leista nustatyti ir iki 2002 m. gruodžio 31 d. taikyti priemones, kuriomis nukrypstama nuo Tarybos direktyvos 77/388/EEB
                  12
                6 ir 17 straipsnių. Tarybos sprendimu 2003/354/EB
                  13
                Vokietijai buvo leista iki 2004 m. birželio 30 d. taikyti priemonę, kuria nukrypstama nuo Direktyvos 77/388/EEB 17 straipsnio. Tarybos sprendimu 2004/817/EB
                  14
                leidimo galiojimas buvo pratęstas iki 2009 m. gruodžio 31 d.;
            
            
               (3)Tarybos sprendimu 2009/791/EB
                  15
                Vokietijai buvo leista iki 2012 m. gruodžio 31 d. toliau taikyti priemonę, kuria nukrypstama nuo Direktyvos 2006/112/EB 168 straipsnio. Taikyti priemonę, kuria nukrypstama nuo 168 ir 168a straipsnių, Vokietijai buvo leista Tarybos įgyvendinimo sprendimu 2012/705/ES
                  16
                iki 2015 m. gruodžio 31 d., o Tarybos įgyvendinimo sprendimu (ES) 2015/2428
                  17
                – iki 2018 m. gruodžio 31 d.; 
            
            
               (4)raštu (jį Komisija užregistravo 2018 m. rugsėjo 10 d.) Vokietija paprašė leisti toliau taikyti priemonę, kuria nukrypstama nuo Direktyvos 2006/112/EB 168 ir 168a straipsnių, kad galėtų visiškai nesuteikti teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos asmeniniams arba ne verslo tikslams, įskaitant neekonominę veiklą. Prie prašymo buvo pridėta nukrypti leidžiančios priemonės taikymo ataskaita, į kurią įtraukta padalijimo normos, taikomos teisei į PVM atskaitą, peržiūra, kaip reikalaujama Tarybos sprendimo 2009/791/EB 2 straipsnyje; 
            
            
               (5)vadovaudamasi Direktyvos 2006/112/EB 395 straipsnio 2 dalies antra pastraipa, 2018 m. rugsėjo 14 d. raštu Komisija apie Vokietijos prašymą pranešė kitoms valstybėms narėms. 2018 m. rugsėjo 17 d. raštu Komisija pranešė Vokietijai turinti visą informaciją, kuri yra būtina prašymui įvertinti;
            
            
               (6)Vokietijos teigimu, priemonė pasitvirtino esanti labai veiksminga siekiant supaprastinti PVM surinkimą ir išvengti mokesčių slėpimo ir vengimo. Priemone sumažinama įmonėms ir mokesčių administratoriui tenkanti administracinė našta, nes nereikia stebėti, kaip vėliau naudojamos prekės ir paslaugos, kurias įsigyjant nesuteikta teisė į atskaitą. Todėl Vokietijai turėtų būti leista toliau taikyti šią specialią priemonę dar vieną ribotą laikotarpį – iki 2021 m. gruodžio 31 d.;
            
         
         
            
               (7)jeigu Vokietija mano, kad priemonės taikymą būtina pratęsti po 2021 m., iki 2021 m. kovo 31 d. ji turėtų pateikti Komisijai prašymą leisti toliau taikyti šią priemonę kartu su jos taikymo ataskaita, į kurią turėtų būti įtraukta taikomos padalijimo normos peržiūra;  
            
            
               (8)nukrypti leidžianti priemonė neturės neigiamo poveikio Sąjungos nuosaviems ištekliams iš PVM;
            
            
               (9)todėl Sprendimas 2009/791/EB turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sprendimo 2009/791/EB 2 straipsnis pakeičiamas taip:
            
            
               „2 straipsnis
            
            
               Šis sprendimas nustoja galioti 2021 m. gruodžio 31 d.
            
            
               Bet koks prašymas pratęsti šiame sprendime numatytos nukrypti leidžiančios priemonės taikymo laikotarpį Komisijai pateikiamas iki 2021 m. kovo 31 d.
            
            
               Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
            
            
               2 straipsnis
            
            
               Šis sprendimas taikomas nuo 2019 m. sausio 1 d. 
            
            
               3 straipsnis
            
            
               Šis sprendimas skirtas Vokietijos Federacinei Respublikai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        OL L 283, 2009 10 30, p. 55.
               
               
                  
                     (3)
                  
                        OL L 334, 2015 12 22, p. 12.
               
               
                  
                     (4)
                  
                        OL L 59, 2000 3 4, p. 12.
               
               
                  
                     (5)
                  
                        OL L 123, 2003 5 17, p. 47.
               
               
                  
                     (6)
                  
                        OL L 357, 2004 12 2, p. 33.
               
               
                  
                     (7)
                  
                        OL L 319, 2012 11 16, p. 8.
               
               
                  
                     (8)
                  
                        OL L 334, 2015 12 22, p. 12.
               
               
                  
                     (9)
                  
                        COM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d.
                  
                  (OL C 153, 2014 5 21, p. 3). 
               
               
                  
                     (10)
                  
                        OL L 347, 2006 12 11, p. 1.
               
               
                  
                     (11)
                  
                        2000 m. vasario 28 d. Tarybos sprendimas, kuriuo Vokietijos Federacinei Respublikai leidžiama taikyti priemones, kuriomis nukrypstama nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas 6 ir 17 straipsnių (OL L 59, 2000 3 4, p. 12).
               
               
                  
                     (12)
                  
                        1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas (OL L 145, 1977 6 13, p. 1).
               
               
                  
                     (13)
                  
                        2003 m. gegužės 13 d. Tarybos sprendimas, kuriuo Vokietijai leidžiama taikyti priemonę, kuria nukrypstama nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 17 straipsnio (OL L 123, 2003 5 17, p. 47).
               
               
                  
                     (14)
                  
                        2004 m. lapkričio 19 d. Tarybos sprendimas, leidžiantis Vokietijai taikyti priemonę, nukrypstančią nuo šeštosios Direktyvos 77/388/EEB dėl valstybių narių įstatymų, susijusių su apyvartos mokesčiais, suderinimo 17 straipsnio (OL L 357, 2004 12 2, p. 33).
               
               
                  
                     (15)
                  
                        2009 m. spalio 20 d. Tarybos sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų (OL L 283, 2009 10 30, p. 55).
               
               
                  
                     (16)
                  
                        2012 m. lapkričio 13 d. Tarybos įgyvendinimo sprendimas 2012/705/ES, kuriuo iš dalies keičiamas Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 319, 2012 11 16, p. 8).
               
               
                  
                     (17)
                  
                        2015 m. gruodžio 10 d. Tarybos įgyvendinimo sprendimas (ES) 2015/2428, kuriuo iš dalies keičiami Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 334, 2015 12 22, p. 12).